kardosdrur/scandi-wiki huggingface dataset:
Advokatfuldmægtig

En advokatfuldmægtig er en uddannet jurist (cand.jur.), der som autoriseret fuldmægtig under en advokat er i gang med at uddanne sig til advokat. En advokat kan have op til to autoriserede fuldmægtige under sig.

Ansvarsforhold
Advokatfuldmægtigen optræder i sin fuldmægtigtid på principalens (den advokat, som han/hun er autoriseret under) vegne. Fuldmægtigen kan ikke selv pådrage sig (direkte) ansvar.

Advokatuddannelsen
Fuldmægtigtiden er 3 år, og i denne tid skal den fuldmægtige have deltaget i almindelig advokatvirksomhed, herunder opnåelse af kendskab til behandlingen af retssager.

Under fuldmægtigtiden følger den advokatfuldmægtige den teoretiske advokatuddannelse (der varetages af Advokatsamfundet), som afsluttes med advokateksamen. Herudover skal fuldmægtigen aflægge en prøve i retssagsførelse. Denne prøve består i at gennemføre hovedforhandling i en retssag, der opfylder visse krav. Alternativt kan advokatfuldmægtigen under visse omstændigheder deltage i en fiktiv retssagsprøve.

Stillingsbetegnelser
Fuldmægtig
Andreas Hanssen

Andreas Hanssen (4. marts 1879 i Keldby på Møn – 17. november 1940 i Flensborg) var en dansk gymnasierektor, dr.phil.

Andreas Hanssen var søn af tømrermester Matthias Hanssen. Han tog lærereksamen fra Vordingborg Seminarium i 1898 og studentereksamen i 1908 (såkaldt privat dimitteret). Han blev mag.art. i 1914, og året efter forsvarede han sin doktordisputats »Etiken og Evolutionslæren«. I perioden 1896-1906 underviste han på forskellige skoler i provinsen. De efterfølgende 15 år var han ansat som lærer i Gentofte nord for København.

Fra 1. august 1921 og til sin død i 1940 var Andreas Hanssen rektor på Duborg-Skolen i Flensborg og samtidig skolekonsulent (det vi i dag kalder skoledirektør) i Dansk skoleforening for Flensborg og Omegn, det senere Dansk Skoleforening for Sydslesvig.

Skolefolk fra Danmark
Sydslesvig
Personer i Kraks Blå Bog (afdøde)
Bernhard Hansen

Bernhard Hansen (23. januar 1893 på Thurø – 8. maj 1976) var en dansk rektor.

Bernhard Hansen tog lærereksamen fra Odense Seminarium i 1915. Derefter tog han fiskeskippereksamen og studentereksamen, bestod filosofikum på universitetet i København, dernæst årskursus på Statens Lærerhøjskole og mange andre kurser i ind- og udland. 1915-17 var han lærer ved Horns Herreds Realskole, 1918-20 ved Græsted Kommuneskole, 1920-22 ved Gilleleje kommunale Realskole, 1934-37 overlærer ved Mulernes Legatskole i Odense, 1937-1941 skoleinspektør i Sønderborg.

I 1922 kom Bernhard Hansen første gang til Flensborg som lærer på Tivoli-Skolen (1. april–1. oktober) og Duborg-Skolen (1. oktober 1922-31. marts 1934), de tre sidste år som inspektør. Efter et par ansættelser i kongeriget blev Bernhard Hansen fra 1. april 1941 rektor for Duborg-Skolen (frem til 1946) og samtidig skolekonsulent (svarende til nutidens skoledirektør) for Dansk Skoleforening for Flensborg og Omegn, hvilken sidste stilling han havde indtil 1961.

Skolefolk fra Danmark
Sydslesvig
Personer i Kraks Blå Bog (afdøde)
Hermonbjerget

Hermonbjerget (; hebraisk הר חרמון, Har Hermon, arabisk جبل الشيخ, Jabal el-Shaiykh, Djabl a-Shekh, "høvdingebjerget" og "snebjerget") er et bjerg i Antilibanon. Højeste punkt er 2.814 meter (9,230 fod) over havet. Bjerget ligger på grænsen mellem Syrien og Libanon, og ligger under syrisk og israelsk kontrol. Den sydlige del af Hermonbjerget har været under israelsk kontrol siden Seksdageskrigen i 1967. Denne del af bjerget, såvel som Golanhøjderne, blev annekteret af Israel i 1980, en anneksion som ikke blev godkendt af FN.

Fodnoter 

Bjerge i Israel
Bjerge i Syrien
Bjerge i Libanon
Erosionscirkel

En erosionscirkel, eller makhtesh (hebraisk: מכתש, flertal: מכתשים – "makhteshim") er en geologisk landskabsform, der anses som som unik for Negev-ørkenen i Israel og Sinai-halvøen.

Landformen er specielle kratere, som har stejle sider, der omgiver en dyb, lukket kløft, som normalt er en enkelt, udtørret wadi. Kløfterne grænser til vegetation og jord, og i selve grøften findes der mange forskellige, farvede sten, samt fauna og flora som er blevet udviklet og bevaret gennem millioner af år. Den mest kendte (og største) erosionscirkel er Ramon-krateret i Negev-ørkenen.

Israels geografi
Egyptens geografi
Landskabsformer
Byens lys

Byens Lys var en lokal-tv-station på Nørrebro i København i perioden 1989 til 1993. Byens Lys gik i luften med første program 1. april 1990. Stationen havde første adresse på Blågårds Plads, senere i Medborgerhuset på Kapelvej 44 og til sidst på det daværende Sankt Joseph Hospital. Stationen var part i det fælles produktionsmiljø foreningen "Levende By", der foruden Byens Lys havde medlemmer som TV STOP, Vesterbro Lokal-TV, TV-Kurt og Frederiksberg Lokal-TV. Ca. 50% af udsendelserne blev produceret af frivillige og 50% blev produceret af kursister fra undervisnings- og aktiveringsprojektet "Jungletrommen". Tv-stationen lavede tv med udgangspunkt i aktivering af arbejdsløse. Byens Lys gik konkurs i sommeren 1993 og genåbnede samme år som Kanal 1.

Mere information fås i dokumentarserien "Historien om Kanal København", som vises på Kanal København fra foråret 2009.

Kilder 

Nørrebro
Tv-kanaler fra Danmark
Etableret i 1990
Ophørt i 1993
Danny Federici

Daniel Paul Federici, kendt som Danny Federici (23. januar 1950 – 17. april 2008), var en amerikansk musiker, især kendt for sit spil på hammondorgel og harmonika i Bruce Springsteens E Street Band.

Danny Federici begyndte at spille harmonika som syvårig, inspireret af tv-shows. Han blev snart så dygtig til at spille klassiske musikstykker og polkaer, at hans mor skaffede ham jobs til fester og på klubber samt radio. Under sine fortsatte studier af klassisk musik blev han opmærksom på instrumentets muligheder i blues og jazz. Han dannede sammen med Vini Lopez orkestret Child, mens han i slutningen af 1960'erne gik i high school, og der mødte han første gang Bruce Springsteen, som blev brugt som sanger. De to spillede også sammen i andre sammenhænge, inden Springsteen i begyndelsen af 1970'erne blev centrum og dannede E Street Band, der officielt eksisterede fra efteråret 1974, men som uofficielt havde fungeret et par år forinden.

Danny Federici var med i E Steet Band fra begyndelsen sammen med blandt andet Vini Lopez, og han satte sit markante fingeraftryk på orkestrets lyd. Orgel- og harmonikalyden var ofte lidt i baggrunden, men f.eks. i et af Springsteens store hits, Hungry Hearts fra The River, spiller Federicis hammondorgel en meget fremtrædende rolle, og på 4th of July, Asbury Park giver han en markant harmonikasolo.

Under E Street Bands lange inaktive periode i 1990'erne fik Federici taget sin ungdoms jazzinteresse op og udgav i 1997 albummet Flemington, opkaldt efter hans barndomsby i New Jersey. E Street Band havde i perioden enkelte genforeninger, men først i 1999 blev orkestret for alvor genforenet. Federici fortsatte dog parallelt hermed at forfølge sin jazzinteresse og udgav et web-album, Sweet, i 2004; denne blev officielt udsendt med titlen Out of a Dream det følgende år.

I 2007 blev det annonceret, at Federici holdt pause fra E Street Band som følge af en form for hudkræft, nemlig malignt melanom. Han nåede kun yderligere en kort optræden med Springsteen og co., inden han døde af kræftlidelsen.

Eksterne henvisninger 

 
 

Organister fra USA
Harmonikaspillere
E Street Band-medlemmer
Massakren på Columbine High School

Columbine-massakren var en skolemassakre, der fandt sted tirsdag den 20. april 1999 på Columbine High School i Jefferson County i den amerikanske delstat Colorado. To elever fra skolen, Eric Harris og Dylan Klebold, skød og dræbte tolv andre elever og en lærer, mens yderligere 24 blev skadet. Skyderiet startede ved frokosttid mens de fleste af eleverne opholdt sig i skolens kantine. Alligevel blev ingen dræbt i kantinen, da det lykkedes de fleste at slippe væk, da aktionerne startede uden for skolen. Harris og Klebold havde 10 minutter før skyderiet begyndte, placeret to propanbomber i kantinen; de skulle gå af 11.17, da kantinen ville være fyldt. Harris og Klebold ville så stå ved udgangene og skyde dem, der flygtede fra bomberne. Bomberne gik ikke af, og Harris og Klebold valgte derfor at gå ind på skolen og skyde. De fleste af ofrene blev dræbt i skolens bibliotek. Umiddelbart efter drabene, begik både Harris og Klebold selvmord i skolens bibliotek.

Datoen skydningen blev udført på har ført til mange forskellige teorier, blandt andet er det Adolf Hitlers fødselsdag og det er dagen efter såvel årsdagen for Waco-massakren og Oklahoma City-bombningen.

Dødsofre 

 Cassie Rene Bernall, født 6. november 1981
 Steven Robert Curnow, født 28. august 1984
 Corey Tyler DePooter, født 3. marts 1982
 Kelly Ann Fleming, født 6. januar 1983
 Matthew Joseph Kechter, født 19. februar 1983
 Daniel Conner Mauser, født 25. juni 1983
 Daniel Lee Rohrbough, født 2. marts 1984
 Rachel Joy Scott, født 5. august 1981
 Isaiah Eamon Shoels, født 4. august 1980
 John Robert Tomlin, født 1. september 1982
 Lauren Dawn Townsend, født 17. januar 1981
 Kyle Albert Velasquez, født 5. maj 1982
 David "Dave" William Sanders (lærer), født 22. oktober 1951

Se også 
 Bowling for Columbine
 Elephant
 Zero Day
 Skuddramaet på Aarhus Universitet
 Massakren på Utøya
 Massakren på Virginia Tech

Referencer

Eksterne henvisninger 

 Alt om Columbine-massakren
 Tidslinje for massakren
 Another chronology of the attack

Begivenheder i 1999
Skolemassakrer i USA
Skyderier i USA
Hornbostel-Sachs

Hornbostel-Sachs (eller Sachs-Hornbostel) er et system udtænkt af Erich Moritz von Hornbostel og Curt Sachs og første gang offentliggjort i tidsskriftet Zeitschrift für Musik i 1914. En engelsk oversættelse blev publiceret i Galpin Society Journal i 1961. Det er det foretrukne klassificeringssystem for musikinstrumenter af musiketnologer og organologer (personer som studerer musikinstrumenter).

Systemet er baseret på et lignende system, som blev udviklet i det sene attenhundredetal af Victor Mahillon, kuratoren ved Bruxelles' konservatoriums musikinstrumentsamling. Mahillons system var et af de første, som udførte klassificering, efter hvad der vibrerede i instrumentet for at skabe dets lyd, men var begrænset, stort set, til vestlige instrumenter som benyttes i europæisk klassisk musik. Sachs-Hornbostel-systemet er en udvidelse af Mahillons på den måde, at det er muligt at klassificere ethvert instrument fra en hvilken som helst kultur med det.

Eksterne henvisninger 
 http://www.uni-bamberg.de/ppp/ethnomusikologie/HS-Systematik/HS-Systematik  

Musikinstrumenter
Klassifikation
Herman Bangs Mindelegat

Herman Bangs Mindelegat var et legat, der fra 1948 til 2000 uddeltes af Dansk Forfatterforening for et skønlitterært arbejde af høj standard fra den afvigte bogsæson, regnet fra januar til januar eller til et forfatterskab af høj litterær værd. Legatet var opkaldt efter forfatteren Herman Bang.

Der findes også et legat af samme navn, der tildeles skuespillere og instruktører.

Legatet er nu lagt sammen med andre legater i Adam Oehlenschlaeger, Emil Aarestrup, Herman Bang og Johannes Ewald Fonden.

Modtagere 

 2000 Arthur Krasilnikoff
 1997 Klaus Rifbjerg 
 1996 Naja Marie Aidt 
 1995 Jens Christian Grøndahl
 1994 Bo Green Jensen
 1993 Peter Høeg
 1992 Carl Bang
 1991 Anne Marie Ejrnæs
 1990 Peter Seeberg
 1989 Henning Mortensen
 1988 Preben Major Sørensen
 1987 Hanne Marie Svendsen
 1986 Peer Hultberg
 1985 Jette Drewsen
 1984 Christian Skov
 1983 Bjarne Reuter
 1982 Vibeke Grønfeldt
 1981 Egon Nielsen
 1980 Palle Fischer
 1979 Henrik Bjelke
 1978 Halfdan Rasmussen
 1977 Martha Christensen
 1976 Gynther Hansen
 1975 Karen Enevold
 1974 Lise Sørensen
 1973 Dorrit Willumsen 
 1972 Harald Herdal
 1971 Knuth Becker
 1970 Jacob Paludan
 1969 Harald H. Lund
 1967 Sigurd Elkjær
 1966 Leif Panduro
 1965 Sigfred Pedersen
 1964 Ingeborg Buhl
 1963 Ole Sarvig
 1962 Nils Nilsson
 1961 Aase Hansen
 1960 Hans Kirk
 1959 Aage Dons
 1958 Erik Aalbæk Jensen
 1957 Cai M. Woel
 1956 Harald Herdal
 1955 Kelvin Lindemann
 1954 Peter Freuchen
 1953 Edith Rode
 1952 Palle Lauring
 1951 Jacob Paludan
 1950 Carl Erik Soya
 1949 Helene Paider (pseudonym for Ingeborg Johansen)
 1948 Knud Sønderby

Eksterne henvisninger 
 Herman Bangs Mindelegat på Litteraturpriser.dk

Legater fra Danmark
Litteraturpriser fra Danmark
Etableret i 1948
Ophørt i 2000
Jō

En jō er en cirka 160 cm. høj træstav. Den bruges i nogle japansk kampsporte som aikido for eksempel. Kampsporten at anvende en jō kaldes jōjutsu eller jōdō. aiki-jo er også en teknik indenfor aikido, som bruges til at illustrere aikidos principper med brug af våben. Jō staven er kortere end en bō. I dag bruges staven stadig af en del af det japanske politi.

Japansk kampsport
Heidi Herløw

Heidi Svelmøe Herløw, også kendt som Heidi, er en dansk sangerinde og sangskriver. Hun er bedst kendt for sin deltagelse i X Factor 2008 hvor hun endte på en tredjeplads. Efterfølgende fik hun pladekontrakt med Universal og udgav albummet AudioBallerina (2008), der var blevet til i tæt samarbejde med hendes X Factor-mentor Thomas Blachman og producer og komponist Kasper Winding. Heidis andet studiealbum, Talisman, udkom i 2011.

Heidi i X Factor (2008–2009) 
Efter tidligere at have deltaget i sangkonkurrencen Stjerne for en aften på DR1 i 2003, deltog Heidi i første sæson af X Factor i 2008. Hendes mentor var jazztrommeslager og komponist Thomas Blachman. Hun gjorde sig især bemærket da hun under bootcampen fik Blachman til at græde mens hun sang sit eget nummer "Sometimes". Heidi nåede til semifinalen, hvor hun kom på en tredjeplads. Efter showet havde Sony Music førsteret til at skrive kontrakt med Heidi, men i maj 2008 faldt valget i stedet på Universal, ifølge Thomas Blachmann fordi forhandlingerne med Sony blev trukket i langdrag. Den 15. oktober 2008 udgav Heidi sit debutalbum, AudioBallerina, der var skrevet og produceret af Kasper Winding og Thomas Blachman . Heidi havde desuden skrevet syv ud af ti numre på albummet, heriblandt førstesinglen "Switch" der udkom i slutningen af juli 2008. Albummet og singlen "Switch" er begge efterfølgende blevet certificeret guld for 15.000 solgte eksemplarer hver.

Efter X Factor (2010–nu) 
I 2010 skrev Heidi kontrakt med Playground Music og den 29. november udkom singlen "Angerholic", som forløber for hendes andet studiealbum, Talisman, der udkom den 30. maj 2011. I mellemtiden udkom Ep'en Heidi Herløw den 4. marts 2011, samme dag som Heidi optrådte med "Angerholic" i det fjerde liveshow af X Factor 2011. Ep'en indeholder fire nye sange, heriblandt en duet med Tim Christensen på "Shame on Us", der oprindeligt er sunget af amerikanske Jonatha Brooke.

Diskografi

Studiealbum 
 AudioBallerina (2008)
 Talisman (2011)

Ep'er 
 Heidi Herløw (2011)

Kilder

Eksterne henvisninger 
 
 

Tjek fødselsår
Sangere fra Danmark
Deltagere i X Factor (Danmark)
Sangskrivere fra Danmark
Dansksprogede forfattere fra Danmark
AAUSat II

AAUSAT-II den anden studentersatellit fra Aalborg Universitet. Satelliten er af størrelsen cubesat som er en picosatellit med dimensionerne 10x10x13 cm. Satellitten har til videnskabeligt formål at teste en ny sensortype i rummet. Denne sensor kan måle Gamma-glimt. Satellitten er udelukkende designet og bygget af studerende på universitetet.

Blev opsendt 28. april 2008. 
Samme dag var det muligt at dekode informationer fra satelliten (envejs kommunikation).
Tovejs kommunikation lykkedes 6. juni 2008.

Eksterne link 

  Pico-satellit 
  AAUSAT-II historisk hjemmeside på https://studentspace.aau.dk

Satellitter
Aalborg Universitet
Rumfart i Danmark
Thomas Thomasberg

Thomas Thomasberg (født 15. oktober 1974 i Haverslev) er en tidligere dansk fodboldspiller og nuværende træner. Fra sæson 2018/19 træner Thomasberg Randers FC.

Spillerkarriere 
Som ungdomsspiller spillede han for Haverslev IF og Aars IK, inden han i 1991 kom til AaB. Her spillede han til 1999, hvorefter han skiftede til FC Midtjylland. I 1990 spillede han fire U/16-landskampe. 

Thomasberg blev dansk mester som spiller med AaB både i Superligaen 1994/95 og Superligaen 1998/99.

Trænerkarriere 
I 2004 stoppede han karrieren og blev assistenttræner for Erik Rasmussen i FC Midtjylland. Siden blev han Rasmussens efterfølger. Han var cheftræner i FC Midtjylland i et år, inden han på grund af en dårlig sæsonstart blev fyret den 11. august 2009 og erstattet med Allan Kuhn.

Senere på året blev det bekræftet, at Thomasberg skulle være træner for FC Hjørring fra og med 1. januar 2010. Dette job bestred han i et halvt år, hvor det lykkedes at føre klubben op i 1. division. Herefter blev han ny cheftræner for FC Fredericia, der imidlertid afbrød samarbejdet med Thomasberg den 8. april 2013.

Efter at have været assistent i Randers FC i perioden 2013-2016, blev Thomasberg den 5. januar 2017 præsenteret som ny cheftræner for Hobro IK fra 1.division 2016-17 på en kontrakt gældende til sommeren 2018.

Thomas Thomasberg er træner i Randers FC. Han skulle oprindeligt have tiltrådt stillingen 1. oktober 2018, men Randers FC og Hobro opnåede en aftale, der muliggjorde, at Thomasberg kunne tiltræde med øjeblikkelig virkning i Randers FC per 16. juni 2018.

Statistik

FC Midtjylland 
Superligaen 2008-09 : 33 kampe med 16 sejre, 7 uafgjorte og 10 nederlag. Superligaen 2009-10 : 4 kampe med 1 sejr, 1 uafgjort og 2 nederlag.

FC Hjørring 
2.division 2009-10 : 15 kampe med 10 sejre, 3 uafgjorte og 2 nederlag.

FC Fredericia 
1.division 2010-11 : 30 kampe med 13 sejre, 6 uafgjorte og 11 nederlag. 1.division 2011-12 : 26 kampe med 9 sejre, 8 uafgjorte og 9 nederlag. 1.division 2012-13 : 22 kampe med 6 sejre, 8 uafgjorte og 8 nederlag.

Referencer

Eksterne henvisninger 
 Thomas Thomasberg på danskfodbold.com
 

Fodboldspillere fra Danmark
Fodboldspillere fra AaB
Fodboldtrænere fra Danmark
Fodboldtrænere fra FC Midtjylland
Fodboldtrænere fra Vendsyssel FF
Fodboldtrænere fra FC Fredericia
Fodboldtrænere fra Randers FC
Fodboldtrænere fra Hobro IK
Seat 132

Seat 132 var en 4-dørs sedan med baghjulstræk fra spanske SEAT, som blev introduceret i 1973 på basis af Fiat 132.

Med introduktionen af Fiat Argenta i 1981 ophørte produktionen af Seat 132 efter ca. 100.000 producerede eksemplarer.

Modeller 
 Seat 132 1600: 4 cyl. rækkemotor, 1.592 cm3, 
 Seat 132 1800: 4 cyl. rækkemotor, 1.756 cm3, 
 Seat 132 2000: 4 cyl. rækkemotor, 1.930 cm3, 
 Seat 132 Diesel: 4 cyl. rækkemotor, 2.000 cm3, 
 Seat 132 Diesel: 4 cyl. rækkemotor, 2.200 cm3, 

132
Store mellemklassebiler
Biler introduceret i 1973
Biler fra 1970'erne
Biler fra 1980'erne
Baghjulstrukne biler
Ingeborg Johansen

Ingeborg Johansen (26. september 1896 – 23. januar 1986) var en dansk forfatter. Hun skrev også under pseudonymerne Harriet Holm og Helene Paider.

Under pseudonymet Harriet Holm debuterede Ingeborg Johansen i Sorø Amtstidende i 1916 med nogle noveller. Sin debut som romanforfatter fik hun året efter med Den røde Villa.

Ingeborg Johansen har oversat adskillige af Ivan Turgenjevs værker til dansk.

Hædersbevisninger 
 1949 – Herman Bangs Mindelegat
 1967 – Statens Kunstfond, engangsydelse
 1970 – Statens Kunstfond, produktionspræmie på 5.000 kr. for romanen Fra arken til det nye land

Bibliografi 
 Den røde Villa, roman, 1917
 Satan, roman, 1919
 Det forheksede Land, romantrilogi 1944-1946:
 Familien paa Lipfer
 Dimitri Falen
 Edith
 De lyksalige øer. Digte og prosa, 1952
 Uvirkelighedens faser, roman, 1967
 Fra arken til det nye land, roman, 1969
 Manden med noderullen, roman, 1971
 Joaweski, roman, 1972
 Fru Teil i Tallinn, roman, 1974
 En periode med Paulette, roman, 1976
 Unge piger, fortælling i Når mænd elsker mænd og kvinder elsker kvinder. 160 års danske fortællinger om bøsser og lesbiske, 2003

Eksterne henvisninger 
 
 Ingeborg Johansen på Litteraturpriser.dk

Romanforfattere fra Danmark
Novelleforfattere fra Danmark
Oversættere fra Danmark
Dansksprogede forfattere fra Danmark
BMW E83

BMW X3 (type E83) var en kompakt SUV fra den tyske bilfabrikant BMW. "Lillebroren" til X5 blev introduceret på Frankfurt Motor Show 2003 og kom ud til forhandlerne i januar 2004. X3 var koncepteret af Magna Steyr og bygget på deres fabrik i Graz, Østrig.

Ved Euro NCAPs kollisionstest i år 2008 fik modellen fire stjerner (28 point) for personsikkerhed og fire ud af fem mulige stjerner (39 point) for børnesikkerhed. Fodgængersikkerheden fik fem point og én ud af fire mulige stjerner.

Produktionen af BMW E83 afsluttedes den 31. august 2010 efter en produktion på 614.824 biler. Efterfølgeren F25 fremstilles på BMW-fabrikken i Spartanburg i stedet for hos Magna Steyr.

Motorer 
Modellerne blev adskilt efter slagvolume og motortype. Tallet angiver det omtrentlige slagvolume i liter, hvor bogstaverne står for motortypen (i = benzinmotor, d = dieselmotor).

Alle modeller var fra fabrikken udstyret med firehjulstræksystemet xDrive, som efter behov fordelte motorens kraft mellem for- og bagaksel.

Siden august 2008 er alle X3-modeller, ligesom andre BMW-modeller med xDrive, blevet betegnet med "xDrive" og derefter følgende motorbetegnelse. I modsætning til før angives slagvolumet ikke længere korrekt, hvorimod betegnelsen er rettet mod fabrikantens andre modeller. Derved blev f.eks. X3 3.0 sd omdøbt til xDrive35d.

Facelift 
Den 23. september 2006 blev den faceliftede udgave af E83 præsenteret.

Der blev ændret små detaljer på forlygterne, dobbeltnyregrillen, frontskørterne, baglygterne, hækskørterne og frem for alt den omstridte kabine. Med undtagelse af den firecylindrede benzinmotor blev også motorprogrammet ændret, til sidst i efteråret 2009 med 2,0-liters dieselmotoren. En yderligere motor, 3.0sd med biturboladning, udvidede programmet.

Specialmodeller 
I september 2008 introduceredes specialmodellerne Edition Exclusive og Edition Lifestyle. M-sportspakken blev i marts 2009 udvidet med Limited Sport Edition.

Design 
X3 var kun lidt mindre end sin storebror, X5 (E53) og havde (målt op til rudernes underkant) sågar et 20 liter større bagagerum (480 liter). På grund af sine kompakte mål virkede X3 mere sportslig og mindre muskuløs end X5.

Priser 
"Gul engel" 2008 i kategorien Kvalitet
"Gul engel" 2009 i kategorien Kvalitet

Kilder

Eksterne henvisninger 

E83
SUV'er
Biler introduceret i 2003
Biler fra 2000'erne
Biler fra 2010'erne